Fid-9 ta' Diċembru 2016, il-Kumitat tar-Rappreżentanti Permanenti (COREPER) approva ftehim bejn il-Presidenza Slovakka u r-rappreżentanti tal-Parlament Ewropew biex jissaħħaħ l-involviment tal-azzjonisti fil-kumpaniji Ewropej il-kbar. Il-ftehim ġie approvat formalment mill-Coreper fis-16 ta' Diċembru. Il-ftehim ser jinkoraġġixxi involviment trasparenti u attiv min-naħa tal-azzjonisti tal-kumpaniji elenkati permezz ta' reviżjoni tad-Direttiva eżistenti dwar id-Drittijiet tal-Azzjonisti (2007/36/KE). Lucia Žitňanská, Ministru għall-Ġustizzja tas-Slovakkja qalet: "Il-kriżi finanzjarja wriet li f'ħafna każijiet, l-azzjonisti appoġġaw it-teħid eċċessiv ta' riskji fuq perijodu qasir mill-maniġers. Id-direttiva riveduta hija maħsuba biex tirrimedja din is-sitwazzjoni u tikkontribwixxi għas-sostenibbiltà tal-kumpaniji, li min-naħa tagħhom ser jgħinu biex jiġġeneraw tkabbir u joħolqu l-impjiegi. Nixtieq nesprimi l-gratitudni tiegħi lejn il-presidenzi preċedenti, il-Kummissjoni u l-Parlament għall-kooperazzjoni produttiva". Id-direttiva l-ġdida tistabbilixxi rekwiżiti speċifiċi biex ikun imħeġġeġ l-involviment tal-azzjonisti fit-tul u tiżdied it-trasparenza. Dawn ir-rekwiżiti japplikaw għal: ir-remunerazzjoni tad-diretturi l-identifikazzjoni tal-azzjonisti il-faċilitazzjoni tal-eżerċitar tad-drittijiet tal-azzjonisti it-trażmissjoni ta' informazzjoni it-trasparenza għall-investituri istituzzjonali, il-maniġers tal-assi u l-konsulenti delegati it-tranżazzjonijiet mal-partijiet relatati Sorveljanza fuq ir-remunerazzjoni tad-diretturi L-azzjonisti ser ikollhom id-dritt li jivvutaw rigward il-politika ta' remunerazzjoni tad-diretturi tal-kumpanija tagħhom. Skont ir-regoli l-ġodda, il-politika dwar ir-remunerazzjoni għandha tikkontribwixxi għall-istrateġija tan-negozju inġenerali, l-interessi fit-tul u s-sostenibbiltà tal-kumpanija u ma għandhiex tkun marbuta ma' objettivi fuq perijodu qasir ta' żmien. Il-prestazzjoni tad-diretturi għandha tiġi vvalutata abbażi ta' kriterji tal-prestazzjoni kemm finanzjarji kif ukoll mhux finanzjarji, inkluż fejn ikun adatt fatturi ambjentali, soċjali u ta' governanza. Il-politika ta' remunerazzjoni ser ikollha wkoll tiġi żvelata pubblikament mingħajr dewmien wara l-vot mill-azzjonisti fil-laqgħa ġenerali. L-identifikazzjoni tal-azzjonisti Id-direttiva l-ġdida ser tiżgura li l-kumpaniji jkunu jistgħu jidentifikaw l-azzjonisti tagħhom u jiksbu informazzjoni dwar l-identità tal-azzjonisti mingħand kull intermedjarju fil-katina li jkollu l-informazzjoni. L-għan huwa li jiġi ffaċilitat l-eżerċitar tad-drittijiet tal-azzjonisti u l-involviment mal-kumpannija. L-istati membri jistgħu jiddeċiedu li l-kumpanniji fit-territorju tagħhom jistgħu jitolbu biss l-identifikazzjoni fir-rigward tal-azzjonisti li għandhom aktar minn ċertu perċentwal ta' ishma jew drittijiet tal-vot li ma jkunx iżjed minn 0,5%. Il-faċilitazzjoni tad-drittijiet tal-azzjonisti L-istati membri ser ikollhom jiffaċilitaw l-eżerċitar tad-drittijiet mill-azzjonist, inkluż id-dritt li jipparteċipa u jivvota fil-laqgħat ġenerali. Huma ser ikollhom l-obbligu li b'mod standardizzat u f'waqtu jagħtu lill-azzjonisti l-informazzjoni kollha mingħand il-kumpanija li ser tippermetti l-eżerċizzju xieraq tad-drittijiet tagħhom. Barra minn hekk, huma ser ikollhom jiżvelaw pubblikament kwalunkwe imposta relatata mar-regoli l-ġodda. Trasparenza għall-investituri istituzzjonali, il-maniġers tal-assi u l-konsulenti delegati Ir-rekwiżiti l-ġodda ser jgħinu lill-investituri istituzzjonali u l-maniġers tal-assi jkunu aktar trasparenti fl-approċċ tagħhom fir-rigward tal-involviment tal-azzjonisti. Huma ser ikollhom jiżviluppaw u jiżvelaw pubblikament politika dwar l-involviment tal-azzjonisti jew inkella jispjegaw għalfejn huma għażlu li ma jagħmlux dan. Din il-politika ser tiddeskrivi kif huma jintegraw l-involviment tal-azzjonisti fl-istrateġija ta' investiment tagħhom u l-attivitajiet ta' involviment li jwettqu. Din ser tinkludi wkoll politiki għall-immaniġġar tal-kunflitti ta' interess attwali jew potenzjali, b'mod partikolari f'sitwazzjoni fejn l-investituri istituzzjonali jew il-maniġers tal-assi jew l-impriżi affiljati tagħhom ikollhom relazzjoni kummerċjali sinifikanti mal-kumpanija destinatarja ta' investiment. Ħafna investituri istituzzjonali u maniġers tal-assi jużaw is-servizzi tal-konsulenti delegati li jipprovdu riċerka, pariri u rakkomandazzjonijiet dwar kif jivvutaw fil-laqgħat ġenerali tal-kumpaniji elenkati. Filwaqt li l-konsulenti delegati għandhom rwol importanti fil-governanza korporattiva billi jikkontribwixxu biex jitnaqqsu l-ispejjeż tal-analiżi relatata ma' informazzjoni tal-kumpanija, dawn jista' jkollhom ukoll influwenza importanti fuq l-imġiba tal-investituri meta jittieħed vot. Minħabba l-importanza tagħhom, il-konsulenti delegati ser ikunu soġġetti għal rekwiżiti ta' trasparenza u soġġetti għal kodiċi ta' kondotta. Tranżazzjonijiet ma' partijiet relatati It-tranżazzjonijiet ma' partijiet relatati jistgħu jikkawżaw preġudizzju lill-kumpaniji u lill-azzjonisti tagħhom, peress li jistgħu jagħtu lill-parti relatata l-opportunità jieħdu l-pussess ta' valur li jkun jappartjeni lill-kumpanija. Għal din ir-raġuni, id-direttiva l-ġdida tipprevedi li t-tranżazzjonijiet materjali ma' partijiet relatati għandhom jiġu ppreżentati għall-approvazzjoni mill-azzjonisti jew mill-korp amministrattiv jew superviżorju sabiex tiġi pprovduta protezzjoni adegwata għall-interessi tal-kumpanija. Il-kumpaniji ser ikollhom iħabbru pubblikament it-tranżazzjonijiet materjali mhux aktar tard mill-punt tal-konklużjoni tat-tranżazzjoni, bl-informazzjoni kollha meħtieġa biex tiġi vvalutata l-korrettezza tat-tranżazzjoni. Il-passi li jmiss Wara l-adozzjoni finali mill-Kunsill u l-Parlament Ewropew is-sena d-dieħla, id-direttiva riveduta ser tiġi ppubblikata fil-Ġurnal Uffiċjali tal-UE. L-istati membri ser ikollhom sa sentejn biex jinkorporaw id-dispożizzjonijiet il-ġodda fil-liġi nazzjonali tagħhom. Proposta għal Direttiva li temenda d-Direttiva 2007/36/KE rigward l-inkoraġġiment ta' involviment fit-tul tal-azzjonisti u d-Direttiva 2013/34/UE rigward ċerti elementi tad-dikjarazzjoni dwar il-governanza korporattiva